
Text rozhodnutia
Súd: Krajský súd Košice Spisová značka: 5Sp/7/2013 Identifikačné číslo súdneho spisu: 7013200189 Dátum vydania rozhodnutia: 29. 03. 2016 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2016:7013200189.3 ROZSUDOK V MENE SLOVENSKEJ REPUBLIKY Krajský súd v Košiciach, samosudkyňou JUDr. Tamarou Sklenárovou, v právnej veci navrhovateľov: 1. V. V., Č., L. XX, 2. C. V. bytom Č., L. XX, proti odporcovi Okresnému úradu Košice, pozemkový a lesný odbor, Košice, Popradská č. 78, v konaní o preskúmanie rozhodnutia Obvodného pozemkového úradu Košice-okolie zo dňa 23. 01. 2013 č. s. A/2013/00019/2-3/Ta takto r o z h o d o l : Krajský súd potvrdzuje rozhodnutie Obvodného pozemkového úradu Košice-okolie zo dňa 23. januára 2013 č. s. A/2013/00019/2-3/Ta. Navrhovateľom právo na náhradu trov konania nepriznáva. o d ô v o d n e n i e : Rozhodnutím zo dňa zo dňa 23. 01. 2013 č. s. A/2013/00019/2-3/Ta Obvodný pozemkový úrad Košice- okolie podľa § 5 zák. č. 503/2003 Z. z. o navrátení vlastníctva k pozemkom a o zmene a doplnení zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov (ďalej iba zákon) a v súlade so zákonom č. 71/1967 Zb. o správnom konaní v znení neskorších predpisov rozhodol vo veci žiadateľov C. V.Č. C. V. V.C. - navrhovateľov v 1. a 2. rade tak, že títo nespĺňajú podmienky na navrátenie vlastníctva k pozemkom v katastrálnom území Č., pôvodne zapísaným v pozemno-knižnej zápisnici č. 80 ako parc. č. 500 druh pozemku roľa, v pôvodnej výmere 7859 m2 a parc. č. 501 druh pozemku roľa v pôvodnej výmere 7736 m2 uvedené v § 3 cit. zákona a preto sa im nenavracia vlastníctvo k pozemkom v k. ú. Č. pôvodne zapísaným v pozemno-knižnej vložke č. 80 ako parc. č. 500 - roľa v pôvodnej výmere 7859 m2 a parc. č. 501 - roľa v pôvodnej výmere 7736 m2 v súčasnej dobe vedeným na LV č. XXXX. Rovnako im nevzniká právo na náhradu podľa § 6 cit. zákona. Z odôvodnenia tohto rozhodnutia vyplýva, že podaním zo dňa 21. 09. 2004, ktoré bolo doručené Obvodnému pozemkovému úradu Košice-okolie dňa 24. 09. 2014, si navrhovatelia ako právni nástupcovia po pôvodnej vlastníčke H. V., K.. W., zomrelej 09. 05. 1994 uplatnili nárok na navrátenie vlastníctva k pozemkom v k. ú. Č. podľa zák. č. 503/2003 Z. z. v znení neskorších predpisov pôvodne evidovaným ako parc. č. 500 a 501 v pozemno-knižnej vložke č. 80, v súčasnosti vedeným na LV č. XXXX ako parc. č. 891/1, 891/2 v podiele 1/6 pre každého. Z výpisu z pozemno-knižnej zápisnice č. 80 k. ú. Č. vyplýva, že pôvodný vlastník J. W. vlastnil sporné nehnuteľnosti v podiele 48/144 z celku, pričom v časti B cit. pozemno-knižnej zápisnice 3, 4 je zápis z roku 1890, ktorý sa týka košickej železnice, kde z parcely č. 500 bolo odpísaných 590 štvorcových siah, čím bola znížená jej výmera na 585 štvorcových siah a z parcely č. 501 bolo odpísaných 130 štvorcových siah, čím bola znížená jej výmera na 557 štvorcových siah. Odporca zároveň uviedol, že SPF, regionálny odbor Košice listom zo dňa 23. 04. 2012 tomuto oznámil, že preverením údajov v databáze katastra nehnuteľností zistil, že pôvodná parcela č. 500 a parc. č. 501 sú v súbore E-KN vedené ako parc. č. 891/1 a 891/2 na LV č. XXXX vo vlastníctve fyzických osôb. Podiel 1/6 na predmetnom liste vlastníctva figuruje na mene V. V. a 1/6 na mene C. V.. Z uvedeného vyplýva, že ide o zachované vlastníctvo. Uvedenú skutočnosť správny orgán oznámil navrhovateľom v 1. a 2. rade, ktorí listom zo dňa 25. 06. 2012 uviedli, že časť pozemkov parc. 891/1 a 891/2 prešla na štát alebo inú právnickú osobu bez právneho dôvodu. Na základe novej písomnej a grafickej identifikácie parciel vyhotovenej Správou katastra Košice-okolie, pracovisko Moldava nad Bodvou č. j. 1800/12 zo dňa 15. 01. 2013 na pozemno-knižnú vložku č. 80 k. ú. Č., pôvodná parcela č. 500 - roľa o výmere 7859 je vedená v súbore E-KN ako parc. č. 891/1 - orná pôda vo výmere 5751 m2 a pôvodná parc. č. 501 - roľa o výmere 7736 m2 je vedená v súbore E-KN ako parc. č. 891/2 - orná pôda o výmere 10062 m2, obidve na LV č. XXXX, kde navrhovatelia sú spoluvlastníkmi týchto nehnuteľností v podiele každý po 1/6 v pomere k celku. Úbytok z pôvodných parciel správa katastra neuvádza. Vychádzajúc z uvedeného odporca konštatoval, že vlastníctvo k predmetným nehnuteľnostiam neprešlo na štát alebo inú právnickú osobu, preto navrhovatelia nespĺňajú podmienky uvedené v § 3 cit. zákona na navrátenie vlastníctva k predmetným nehnuteľnostiam. Včas podaným opravným prostriedkom zo dňa 10. 02. 2013 navrhovatelia v 1. a 2. rade navrhli napadnuté rozhodnutie zrušiť. Poukázali na to, že starý otec J. W., vedený v pozemno-knižnej zápisnici č. 80 pod B17, 21 a 26 v k. ú. Č. bol spoluvlastníkom predmetných nehnuteľností a to parc. č. 500 o výmere 1 katastrálne jutro 585 štvorcových siah a parc. č. 501 o výmere jedno katastrálne jutro 551 štvorcových siah. Tieto nehnuteľnosti nadobudol v rokoch 1915, 1930 a 1936 tak, ako to vyplýva z pozemno-knižnej zápisnice. Pozemkový zápis z roku 1890 nesúvisí s reštitúciou, pretože ich právny predchodca v uvedenom čase ešte predmetné nehnuteľnosti nevlastnil. Po menovanom nadobudla v roku 1964 titulom dedenia nehnuteľnosti H. V., K.. W. ich právna predchodkyňa, po nej ich v podieloch každý po 1/6 nadobudli navrhovatelia v 1. a 2. rade. V časti z ornej pôdy bolo vytvorené rozšírenie železnice a melioračný kanál. Uvedené vyplýva z pôvodnej identifikácie parciel č. 82/2004, ako aj z identifikácie parciel č. j. 1005/12. Časť z pôvodných parciel bola odpísaná pre ČSD a pričlenená k parc. KN-C č. 1376/1 zapísanej na LV č. XXX Slovenská republika, Železnice Slovenskej republiky. Je zrejmé aj z grafickej časti mapa list č. 1-6/3, že na uvedenom pozemku pôvodne orná pôda bol vybudovaný aj melioračný kanál, vodná plocha je zrejmá z identifikácie parciel č. 82/2004, ako aj z grafickej časti mapa list č. 1-6/3. Slovenský pozemkový fond listom zo dňa 09. 10. 2012 oznámil, že na nehnuteľnosti KN-C parc. č. 941/5 - vodná plocha sa nachádza melioračný kanál vo vlastníctve štátu. Podľa ÚGKK SR informácie na účely reštitučného konania podklady sú platné vo vlastníctve pozemkov v čase ich prechodu na štát alebo na inú právnickú osobu. Navrhovatelia z parc. č. 891/1 a parc. č. 891/2 zapísaných na LV č. XXXX vlastnia len o ornú pôdu. Poukázali na to, že nová identifikácia je neúplná, nemali možnosť na to reagovať. V písomnom vyjadrení zo dňa 12. 03. 2013 odporca navrhol napadnuté rozhodnutie ako vecne správne a zákonné potvrdiť zo skutkových aj právnych dôvodov obsiahnutých v jeho odôvodnení. Súd v konaní podľa § 250l a nasl. O. s. p. po preskúmaní napadnutého rozhodnutia a oboznámení sa s obsahom administratívneho spisu odporcu a spisu Katastrálneho úradu v Košiciach sp. zn. X 350/13 dospel k záveru, že návrh navrhovateľov dôvodný nie je. Z obsahu administratívneho spisu súd zistil, že podaním zo dňa 21. 09. 2004 si navrhovatelia v 1. a 2. rade uplatnili reštitučný nárok podľa zák. č. 503/2003 Z. z. k nehnuteľnostiam v katastrálnom území Č.U., zapísaným na LV č. XXXX ako parc. č. 891/1 - orná pôda a parc. č. 891/2 - orná pôda, každý v podiele 1/6 v pomere k celku, pričom ide o nehnuteľnosti, ktoré boli pôvodne zapísané v pozemno-knižnej zápisnici č. 80 uvedeného katastrálneho územia a tieto nadobudli navrhovatelia titulom dedenia po svojej právnej predchodkyni H. V., K.. W., ktorá ich nadobudlo rovnako po svojom právnom predchodcovi J. W.. K návrhu pripojili identifikáciu parciel č. 82/2004 vypracovanú Správou katastra Košice-okolie dňa 17. 09. 2004, z ktorej vyplýva, že časť parcely č. 500 z pozemno-knižnej zápisnice č. 80 kat. úz. Č. vo výmere 7859 m2 je v užívaní Poľnohospodárskeho družstva podielnikov Č. ako KN-C 941/1 a parcela č. 501 vo výmere 7736 m2, z jej časti KN-E č. 891/1 bolo čerpaných cca 144 m2 pre Slovenský pozemkový fond (KN-C č. 941/5) a pokiaľ ide o parc. KN-E č. 891/2, z tejto bolo čerpané pre Železnice SR cca 1080 m2 (KN-C č. 1376). Pôvodným spoluvlastníkom týchto nehnuteľností bol J. W., vedený v pozemno-knižnej zápisnici č. 80 k. ú. Č. pod B 17, 21 a 26 a to titulom dedenia z roku 1915, kúpy z roku 1930 a zámeny z roku 1936, tento bol spoluvlastníkom predmetných nehnuteľností v podiele 48/140. Z vyjadrenia Slovenského pozemkového fondu zo dňa 23. 04. 2012 vyplýva, že preverením údajov v databáze katastra nehnuteľností bolo zistené, že pôvodná parcela mpč. 500 a parc. mpč. 501 sú v súbore E-KN vedené ako parc. č. 891/1 a parc. 891/2 na LV č. XXXX vo vlastníctve fyzických osôb, podiel 1/6 figuruje na mene navrhovateľa v 1. rade a rovnaký podiel aj na mene navrhovateľky v 2. rade. Jedná sa o zachované vlastníctvo. Z LV č. XXXX zo dňa 22. 05. 2012 vyplýva, že na tomto sú evidované predmetné parcely ako parcely K-CN č. 891/1 vo výmere 5751 m2 a parcela č. 891/2 vo výmere 10062 m2, spoluvlastníkmi týchto sú navrhovatelia každý v podiele 1/6 v pomere k celku. Z identifikácie parciel Správy katastra Moldava nad Bodvou č. 1005/2012 zo dňa 19. 07. 2012 vyplýva, že časť pôvodnej mpč. 500 - roľa z pozemno-knižnej zápisnice 80 k. ú. Č. v pôvodnej výmere 7859 m2 zodpovedá v súčasnosti parc. č. 891/1 - orná pôda vo výmere 5751 m2 , mpč. 501 - roľa o výmere 7736 m2 je vedená v súčasnosti ako parc. č. 891/2 - orná pôda vo výmere 10062 m2, pričom z týchto pre ČSD bolo odpísaných 1031 m2 a pričlenených k parc. CKN 1376/1 vedenej na LV č. XXX, listina sa v zbierke listín nenachádza. Tieto sú vedené na LV č. XXXX kat. úz. Č. a ich vlastníkom je V. V. a spol. Súčasťou administratívneho spisu je aj ortofotomapa. Z jeho obsahu tiež vyplýva, že na parc. KN-C kat. úz. Č. evidovanú pod č. 941/5 - vodné plochy vo výmere 1726 m2 LV založený nie je. Z identifikácie parciel Správy katastra Moldava nad Bodvou č. 1800/12 zo dňa 15. 01. 2013 vyplývajú skutočnosti, ako sú uvedené v odôvodnení napadnutého rozhodnutia. Z obsahu administratívneho spisu tiež vyplýva, že navrhovatelia v 1. a 2. rade boli vyzvaný na vyjadrenie sa k podkladom pred vydaním rozhodnutia správneho orgánu výzvami zo dňa 25. 05. 2012, ako aj 24. 08. 2012. Zo správy Slovenského pozemkového fondu, regionálneho odboru Košice zo dňa 09. 10. 2012 vyplýva, že podľa údajov katastra nehnuteľností na KN-C parc. č. 941/5 - vodná plocha vo výmere 1726 m2 sa nachádza melioračný kanál vo vlastníctve Slovenskej republiky, Slovenský pozemkový fond spravuje pozemky vo vlastníctve štátu, nespravuje vodné stavby. Melioračný kanál na KN-C parc. č. 941/5 nie je majetkovo-právne vysporiadaný a je v správe štátneho podniku Hydromeliorácie, š. p., Vrakunská Bratislava. V písomnom podaní zo dňa 19. 09. 2012 navrhovatelia uviedli, že pokiaľ ide o uplatnený nárok, vlastníctvo zostalo zachované len k ornej pôde, časť pôvodných parciel pre melioračný kanál bola zabratá bez právneho dôvodu a tento bol vybudovaný ako čierna stavba. V podaní zo dňa 03. 11. 2015 navrhovatelia v 1. a 2. rade uviedli, že na LV č. XXXX je evidovaná parc. č. 891/2 - orná pôda vo výmere 7206 m2 v podieloch u každého z nich po 1/6, pričom rozdiel oproti pôvodnej výmere 10.062 m2 predstavuje 2856 m2 s tým, že uvedený rozdiel bol prevedený na ŽSR a že navrhovatelia vlastnia iba ornú pôdu. Úbytok z výmery predmetnej parcely vyplýva z LV č. XXXX zo dňa 30. 10. 2015, ktorý ako prílohu tohto podania súdu predložili. Z pripojeného spisu Katastrálneho úradu v Košiciach sp. zn. X 350/13 súd zistil, že Správa katastra Košice-okolie, pracovisko Moldava nad Bodvou dňa 26. 09. 2013 pod č. j.: X 350/13/Szal vydala oznámenie o oprave chyby v katastrálnom operáte, kde oprava bola vykonaná pokiaľ ide o parc. KN-E č. 891/2 k. ú. Č. v pôvodnej výmere 10062 m2 s tým, že táto bola rozčlenená na parc. KN- E č. 891/2 po oprave vo výmere 7206 m2, parc. KN-E č. 891/4 po oprave vo výmere 2048 m2, obe vedené na LV č. XXXX a parc. KN-E č. 891/3 po oprave vo výmere 808 m2, vedenú na LV č. XXX. Z odôvodnenia tohto rozhodnutia vyplýva, že na základe žiadosti ŽSR bolo začaté konanie o oprave chýb v katastrálnom operáte. K žiadosti boli doložené výpis zo železničnej knihy, železničnej vložky č. 131 k. ú. Č., ktorým bolo potvrdené, že železničné teleso č. 1 vyznačené v grafickej časti železničnej knihy je od roku 1898 súčasťou železničného telesa zapísaného vo vložke č. 131 pre trať Košice - Turňa nad Bodvou pod poradovým číslom k. ú. Č. X a kópia grafickej časti geometrického plánu na vyvlastnenie železničného telesa pre trať Košice - Turňa nad Bodvou z roku 1891. Prešetrením bolo zistené, že zobrazenie železničného telesa v súbore geodetických informácií katastra nehnuteľností (SGIKN) nie je v súlade s grafickou časťou geometrického plánu. Podľa ortofotomáp č. Moldava nad Bodvou 1-6 a 0-6 grafická čas geometrického plánu zodpovedá skutočnosti. Ďalej bolo zistené, že už v mape jednotnej evidencie pozemkov (JEP) bolo železničné teleso zakreslené, pričom tento zákres nie je v súlade s grafickou časťou geometrického plánu a ortofotomapami, teda skutočnou polohou železničného telesa. Zákres železničného telesa v platnom SGIKN je v súlade so zákresom v mape JEP. V katastrálnom území Č. bol schválený zjednodušený register pôvodného stavu (ZRPS) v roku 1996. Správnym orgánom pre konanie bol Okresný úrad Košice-okolie, odbor pozemkový, poľnohospodárstva a lesného hospodárstva. Písomná časť ZRPS bola prevzatá do katastra nehnuteľností do súboru popisných informácií katastra nehnuteľností a grafická časť bola prevzatá do SGIKN. Pri spracovaní ZRPS boli parcely mpč. 500 a mpč. 501 zapísané v pozemno-knižnej vložke č. 80, identifikované na parcelu registra E 891/2. Podľa pozemno-knižnej vložky č. 80 bola z mpč. 500 vyvlastnená výmera 95 štvorcových siah a z mpč. 501 výmere 130 štvorcových siah pre železničnú trať Košice - Turňa nad Bodvou z roku 1891 č. d. 1325 zo dňa 30. 05. 1891 z dôvodu, že pri spracovaní ZRPS ani spracovateľ ani správny orgán nevyžiadal výpis zo železničnej knihy, pričom vyvlastnenie bolo vyznačené v pozemno- knižnej vložke, ale do ZRPS nebolo zapracované. Uvedené skutočnosti vyplývajú z dokumentácie, ktorá je súčasťou tohto administratívneho spisu. V priebehu konania navrhovateľ v 1. rade uviedol, že v celom rozsahu zotrváva na svojich písomných podaniach, ktoré boli súdu doručené a uviedol, že vo vzťahu k spoluvlastníkom - navrhovateľom predložený list vlastníctva č. 1329 k. ú. Č. svedčí o tom, že v súčasnosti na uvedenom LV je evidovaná parc. č. 891/1 o výmere 5751 m2 a parc. č. 891/2 o výmere 7206 m2. Z uvedeného vyplýva, že medzi výmerou, o ktorej bolo rozhodované a výmerou, ktorá vyplýva z tohto LV je rozdiel 2856 m2, o ktorý boli ukrátení navrhovatelia na svojom vlastníckom práve. Táto výmera bola prevedená na ŽSR. K oboznámenému spisu Správy katastra Košice-okolie uviedol, že z originálu úplného výpisu pozemno- knižnej zápisnice č. 80 k. ú. Č. vyplýva, že predmetná časť parcely 500 a 501 už bola vyvlastnená, čo znamená, že aj v pozemkovej knihe a na základe uvedenej opravy chyby v katastrálnom operáte k duplicitnému vyvlastneniu tejto výmery. Navrhovateľka v 2. rade sa na pojednávania, ktoré boli v predmetnej veci vytýčené a na ktoré bola riadne a včas predvolaná nedostavila, pričom jej neprítomnosť bola ospravedlnená navrhovateľom v 1. rade. Keďže nežiadala z vážneho dôvodu o odročenie pojednávaní, súd tieto v súlade s § 250g ods. 2 O. s. p. s použitím § 250l ods. 2 O. s. p. vykonal v jej neprítomnosti. Zástupkyňa odporcu zotrvala na svojom vyjadrení, ktoré bolo súdu doručené a z dôvodov, obsiahnutých v napadnutom rozhodnutí navrhla toto rozhodnutie ako vecne správne potvrdiť. Poukázala na to, že v katastrálnom konaní, kde sa riešila oprava chyby v katastrálnom operáte mali navrhovatelia možnosť podať námietky a vyjadriť sa k veci, vzhľadom na ktorú skutočnosť tieto námietky považuje za irelevantné. Podľa § 3 ods. 1 zák. č. 503/2003 Z. z. o navrátení vlastníctva k pozemkom a o zmene a doplnení zák. č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov oprávneným osobám sa navráti vlastníctvo k pozemku, ktorý prešiel na štát alebo inú právnickú osobu spôsobmi uvedenými pod písm. a/ - t/. Podľa § 5 ods. 1 cit. zákona právo na navrátenie vlastníctva k pozemku môže uplatniť oprávnená osoba do 31. 12. 2004 na Obvodnom pozemkovom úrade, v ktorého obvode vlastnila pozemok a zároveň preukáže skutočnosti podľa § 3. Neuplatnením práva v lehote právo zanikne. Súd preskúmal opravným prostriedkom navrhovateľov napadnuté rozhodnutie a tiež konanie, ktoré jeho vydaniu predchádzalo v medziach opravného prostriedku a vyhodnotiac vykonané dôkazy jednotlivo i v ich vzájomných súvislostiach dospel k záveru, že toto bolo vydané v súlade s platnou právnou úpravou. Podľa názoru súdu v správnom konaní bol dostatočne zistený skutkový stav veci a z neho bol vyvodený aj správny právny záver. Z princípu právneho štátu vyplýva aj ochrana oprávnenej dôvery občanov v právny poriadok. Zásadne sa ochraňuje dôvera v to, že zákonné právne následky späté s uzavretými skutkovými stavmi sa uznávajú. Ochrana dôvery neprichádza do úvahy tam, kde by dôvera v určitý právny stav nebola vecne odôvodnená, tzn. že ani princíp právneho štátu nechráni občana pred každou subjektívne chápanou stratou alebo každým sklamaním. Koncepcia reštitúcií vychádzala z uznania platnosti právnych predpisov a právnych aktov minulého režimu a súčasne z nevyhnutnosti nápravy aspoň niektorých krívd, ktoré nimi boli spôsobené. Preto bol zvolený princíp vrátenia majetku pri splnení určitých obligatórne stanovených podmienok, nie princíp automatického obnovenia vlastníckych práv bez ďalšieho konania. Iba pôvodný vlastník, ktorého nehnuteľnosti prešli na štát alebo inú právnickú osobu v rozhodujúcom období je oprávnenou osobou podľa § 3 cit. zákona, ktorému prislúcha právo na uplatnenie nároku na vydanie nehnuteľnosti. Keďže ide o hmotno-právny nárok, je vecou navrhovateľa, aby preukazoval a preukázal existenciu svojho nároku. Zo strany navrhovateľov však nebol preukázaný právny dôvod prechodu vlastníctva k predmetným nehnuteľnostiam na štát alebo inú právnickú osobu, pričom z listín obsiahnutých v administratívnom spise odporcu je evidentné, že nehnuteľnosti tvoriace predmet tohto konania neprešli do vlastníctva štátu ani inej právnickej osoby, t. j. k strate vlastníckeho práva predchodcu navrhovateľov, resp. navrhovateľov v intenciách § 3 cit. zákona nikdy nedošlo. V danom prípade ide o pozemky zapísané na LV č. XXXX ako parc. č. 891/1 a parc. č. 891/2, ktorých podielovými spoluvlastníkmi sú navrhovatelia každý v podiele 1/6 v pomere k celku titulom dedenia po svojich právnych predchodcoch. Pokiaľ ide o námietku navrhovateľov týkajúcu sa melioračného kanála, vychádzajúc z listu Slovenského pozemkového fondu zo dňa 09. 10. 2012 súd konštatuje, že tento je v katastri nehnuteľností evidovaný ako parc. KN-C č. 941/5 - vodná plocha o výmere 1726 m2, pričom tento nie je majetkovo-právne vysporiadaný a je v správe štátneho podniku Hydromeliorácie Bratislava, z čoho vyplýva, že aj pokiaľ ide o túto nehnuteľnosť, vlastníctvo pôvodných vlastníkov k nej zostalo zachované. Z výpisu katastra nehnuteľností zo dňa 23. 08. 2012 vyplýva, že LV k danej nehnuteľnosti založený nie je. Pokiaľ ide o námietku, týkajúcu sa časti sporných nehnuteľností, o ktoré malo byť rozšírené vlastníctvo ŽSR, v tejto súvislosti súd dáva do pozornosti skutočnosť, že v danom prípade v júni v roku 2013, t.j. po vydaní napadnutého rozhodnutia, došlo k oprave chyby v katastrálnom operáte týkajúcej sa parc. č. 891/2, ktorá mala pôvodnú výmeru tak, ako to uviedli navrhovatelia 10062 m2 s tým, že po oprave chyby v katastrálnom operáte bola táto parcela rozčlenená na tri časti a síce parc. č. 891/2 o výmere 7206 m2, parc. č. 891/4 vo výmere 2048 m2, ako aj parc. č. 891/3 vo výmere 808 m2. Parcely 891/2 a 891/4 sú zapísané na LV č. XXXX, pričom spoluvlastníkmi týchto vo výmere celkom 9254 m2 sú navrhovatelia každý v podiele 1/6 v pomere k celku. Výmera týchto parciel, ktoré boli vytvorené z pôvodnej parc. č. 891/2 zapísanej na LV č. XXXX zodpovedá 9254 m2, čiže rozdiel medzi pôvodnou výmerou parc. č. 891/2 zapísanou na LV č. XXXX - 10.062 m2 a touto výmerou je 808 m2, ktorá výmera zodpovedá výmere parc. č. 891/3, ktorá bola rovnako vytvorená z tejto parcely a je zapísaná na LV č. XXX toho istého k. ú. na základe opravy chyby v katastrálnom operáte z dôvodov uvedených vyššie. Vyvlastnenie výmery 95 štvorcových siah z mpč. 500 a 130 štvorcových siah z mpč. 501 pre železničnú trať Košice - Turňa nad Bodvou z roku 1891 č. d. 1325 zo dňa 30. 05. 1891 bolo vyznačené v pozemno-knižnej vložke vložky č. 80, ale do ZRPS nebolo zapracované. Preto ku dňu vydania napadnutého rozhodnutia na predmetnom liste vlastníctva figurovala výmera parc. č. 891/2 10062 m2. K jej rozčleneniu, ako je to vyššie uvedené došlo až na základe opravy chyby v katastrálnom operáte. Vychádzajúc z uvedeného súd považoval aj túto námietku navrhovateľov za neodôvodnenú. Správny orgán pri vydaní rozhodnutia vychádzal z údajov katastra a skutkového stavu, ktorý tu bol v čase jeho vydania. Súd zvážil všetky uvedené skutočnosti a na ich základe, v súlade s cit. zák. ustanoveniami podľa § 250q ods. 3 O. s. p. rozhodnutie odporcu ako vecne správne a zákonné potvrdil. O trovách konania rozhodol súd podľa § 250k ods. 1 O. s. p., s použitím § 250l ods. 2 O. s. p., v zmysle ktorého neúspešným navrhovateľom právo na ich náhradu nepriznal. Poučenie: Proti tomuto rozsudku je prípustné odvolanie do 15 dní odo dňa jeho doručenia na Krajský súd v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods.1 O. s. p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7013200189.3 (dáta aktuálne k 12. 11. 2026). Záväzné je znenie zverejnené súdom.




